Brits-grondgrype: Finale hofbevel verkryArgieffoto. Die sakeregtewaghond AfriSake het ’n finale hofbevel bekom om onwettige grondbesetters naby die Hoërskool Wagpos in die Brits-omgewing in Noordwes in hul spore te stuit. AfriSake het reeds verskeie kere in die hof oor dié grondgrype verskyn, maar daar is elke keer slegs ’n tussentydse hofbevel aan dié organisasie toegestaan. “Die bevel is nou finaal gemaak nadat die regsverteenwoordigers van die betrokke besetters hul verdediging teen AfriSake se saak onttrek het,” het Armand Greyling, regs- en beleidsanalis by AfriSake, gesê. “Dit is die derde finale hofbevel van sy soort wat aan AfriSake toegestaan is en is ’n groot oorwinning vir die organisasie. Ons het ook finale hofbevele teen besetters in gebiede van Mooinooi en Bronkhorstspruit verkry. Grondgrype is onwettig en grondeienaars het die reg om hul eiendom te beskerm. Dit is nou wéér deur die hof beaam, ” het Greyling gesê. Greyling meen verder grondeienaars moet hulself van hul regte vergewis en spoedig optree wanneer hul grond onwettig beset word. “Grondeienaars moet onmiddellik ’n saak van betreding by die polisie aanhangig maak en die polisie ontbied. Indien die polisie misluk of weier om op te tree, kan ’n dringende hofbevel bekom word,” het Greyling verduidelik. Grondeienaars word versoek om sake vir advies en hulp by AfriSake aan te meld. “Die organisasie sal besluit om in te gryp op grond van die meriete van elke saak.”